b"\n_START_ARTICLE_\nTrans-Sahara-handelen\n_START_PARAGRAPH_\nTrans-Sahara-handelen mellem Maghreblandene ved Middelhavet og Vestafrika foregik langs en handelsrute, som var i brug fra det 8. \xc3\xa5rhundrede til sidst p\xc3\xa5 det 16. Det er v\xc3\xa6sentligt at afg\xc3\xb8re, hvorfor s\xc3\xa5dan en handel i det hele taget opstod, f\xc3\xb8r man unders\xc3\xb8ger fordelingen af karavaneruter og svingningerne i godsm\xc3\xa6ngden, der blev fragtet langs ruterne. Sahara\xc3\xb8rkenen er et ug\xc3\xa6stfrit omr\xc3\xa5de, der adskiller \xc3\xb8konomien ved Middelhavet fra den i Nigeromr\xc3\xa5det. Som den franske forsker Fernand Braudel, gjorde opm\xc3\xa6rksom p\xc3\xa5, s\xc3\xa5 er den slags barrierer (Atlanterhavet er et andet eksempel) kun v\xc3\xa6rd at krydse under s\xc3\xa6rlige betingelser, nemlig n\xc3\xa5r udbyttet overstiger tabet (se: The Perspective of the World)._NEWLINE_Transporten blev gennemf\xc3\xb8rt med karavaner af dromedarer, som blev opfedet i et vist antal m\xc3\xa5neder enten i Maghreblandene eller i Sahelomr\xc3\xa5det, f\xc3\xb8r de blev samlet til en karavane. If\xc3\xb8lge den vidt berejste Ibn Battuta (*1304 \xe2\x80\x93 \xe2\x80\xa01368), der fulgte \xc3\xa9n af karavanerne, bestod de gennemsnitligt af ca. 1.000 dromedarer, men nogle kunne v\xc3\xa6re s\xc3\xa5 store som 12.000. Karavanerne blev styret af h\xc3\xb8jt betalte f\xc3\xb8rere fra berberfolket. De kendte \xc3\xb8rkenen, og de kunne sikre karavanen mod angreb fra andre \xc3\xb8rkennomader. Karavanens overlevelse var hele tiden i fare og afhang af omhyggelig forberedelse. L\xc3\xb8bere blev f.eks. sendt i forvejen til oaserne, s\xc3\xa5 man derfra kunne sende vand ud til karavanen, mens den endnu var flere dagsrejser borte. Det var nemlig ikke muligt at bringe tilstr\xc3\xa6kkeligt vand med til at gennemf\xc3\xb8re de l\xc3\xa6ngste etaper.\n_START_SECTION_\nDen tidlige handel tv\xc3\xa6rs over Sahara\n_START_PARAGRAPH_\nKorte handelsruter ved Nildalen har v\xc3\xa6ret i brug gennem \xc3\xa5rtusinder, men handel p\xc3\xa5 tv\xc3\xa6rs af Sahara var vanskelig f\xc3\xb8r dromedaren blev t\xc3\xa6mmet. Genstande og materialer, der er fundet langt fra deres oprindelsessted, beviser, at der m\xc3\xa5 have v\xc3\xa6ret en vis handel, is\xc3\xa6r mod vest, hvor \xc3\xb8rkenen er smallest. Man ved ikke pr\xc3\xa6cist, hvorn\xc3\xa5r der opstod handelsforbindelse mellem Vest- og Centralafrika p\xc3\xa5 den ene side og Middelhavslandene p\xc3\xa5 den anden side. I den klassiske litteratur findes der beretninger om spredte kontakter, og det n\xc3\xa6vnes f\xc3\xb8rste gang, at garamanterne i Fezzan drev handel mellem Leptis Magna og Tchadomr\xc3\xa5det. Denne handel oplevede et kraftigt opsving efter det 1. \xc3\xa5rhundrede p\xc3\xa5 grund af romerriget. Her efterspurgte man f\xc3\xb8rst og fremmest guld, slaver, elfenben og eksotiske dyr til cirkusforestillingerne, og det blev betalt med romerske luksusvarer. Det fik stor betydning, at brugen af tamme dromedarer bredte sig til hele Nordafrika i l\xc3\xb8bet af det 1. \xc3\xa5rhundrede. Dyrene blev brugt af berberne, som skabte en mere regelm\xc3\xa6ssig kontakt tv\xc3\xa6rs over Sahara.\n_START_SECTION_\nHandelen gennem Sahara i Middelalderen\n_START_PARAGRAPH_\nEfter det 5. \xc3\xa5rhundrede skete der igen en for\xc3\xb8gelse af handelen, da Ghanariget blev dannet i det sydvestlige Sahara (den sydlige del af det nuv\xc3\xa6rende Mauretanien). Med en ny, social overklasse i Niger-Senegalomr\xc3\xa5det, steg eftersp\xc3\xb8rgslen efter luksusvarer fra Middelhavsomr\xc3\xa5det betydeligt. Desuden blev det afg\xc3\xb8rende, at Ghana kunne beskytte handelen ved hj\xc3\xa6lp af en stabil ordensmagt. Omr\xc3\xa5derne langs Middelhavets sydkyst manglede guld, mens de vestafrikanske lande havde maser af guld, men mangel p\xc3\xa5 salt. Handelen med guld fra Sahel blev derfor styrket, da der blev \xc3\xa5bnet saltminer i det nuv\xc3\xa6rende Algeriet. Slavehandelen var ogs\xc3\xa5 vigtig, og et stort antal afrikanere blev sendt nordp\xc3\xa5 for at tjene som husslaver. Desuden importerede de vestafrikanske lande toptr\xc3\xa6nede soldaterslaver. Der blev skabt flere handelsruter, men de mest betydningsfulde var dem, der havde endepunkt i[?]. Det nordlige endepunkt for handelen var indtil det 11. \xc3\xa5rhundrede byen Sigilmasa (i det nuv\xc3\xa6rende Marokko)._NEWLINE_I de nordafrikanske byer fik berberne kontakt med Islam, som mange konverterede til, og i det 8. \xc3\xa5rhundrede rejste mange muslimer til Ghana. Her konverterede mange, og det er sandsynligt, at det gjorde rigets handel privilegeret. Omkring 1050 erobrede Ghana knudepunktet Audaghost, men nye guldminer ved Bure f\xc3\xb8rte til en nedgang i byens handel. Omvendt gavnede det Sosofolket, som senere grundlagde Maliriget. Det medf\xc3\xb8rte, at der var to vigtige handelsruter. Den f\xc3\xb8rste krydsede den vestlige \xc3\xb8rken fra Marokko til Nigerflodens kn\xc3\xa6, mens den anden gik fra det nuv\xc3\xa6rende Tunesien til egnene ved Tchad-s\xc3\xb8en. Disse ruter var forholdsvis korte, og de st\xc3\xb8ttede sig til oaserne, som fastlagde ruternes forl\xc3\xb8b gennem \xc3\xb8rkenen. L\xc3\xa6ngere mod \xc3\xb8st var det ikke muligt at passere det sydlige Libyen p\xc3\xa5 grund af de kraftige sandstorme, og fordi der mangler oaser. En rute p\xc3\xa5 langs ad \xc3\xb8rkenen fra Nigerkn\xc3\xa6et til Egypten blev opgivet allerede i det 10. \xc3\xa5rhundrede, fordi den var for risikabel._NEWLINE_Ligesom Ghana var Mali et muslimsk kongerige, og guld\xe2\x80\x93salt-handelen fortsatte uforstyrret. Andre mindre vigtige varer var kolan\xc3\xb8dder fra syd og glasperler og sneglehuse af arten Cypraea moneta (der blev brugt som betalingsmiddel) fra nord. Det var under Mali, at de store byer ved Nigerflodens kn\xc3\xa6 fik en opblomstring. Det var f\xc3\xb8rst og fremmest Gao og Djenn\xc3\xa9, men is\xc3\xa6r Timbuktu blev kendt i Europa for sin store rigdom. Der udviklede sig vigtige handelscentre i det sydlige Vestafrika, hvor skov og savanne m\xc3\xb8des. Blandt eksemplerne kan n\xc3\xa6vnes Begho og Bono Manso (i det nuv\xc3\xa6rende Ghana) og Bondoukou (i det nuv\xc3\xa6rende Elfenbenskysten). De vestlige handelsruter var stadig vigtige med Ouadane, Oualata og Chinguetti som betydningsfulde handelscentre i det, der nu er Mauretanien, mens Tuaregernes byer Assod\xc3\xa9 og senere Agadez voksede op langs en \xc3\xb8stlig rute i det nuv\xc3\xa6rende Niger (land)._NEWLINE_Den \xc3\xb8stlige rute gennem Sahara f\xc3\xb8rte til udviklingen Kanem-Bornuriget, som herskede over egnene omkring Tchads\xc3\xb8en gennem en lang periode. Denne rute var mindre brugt og blev f\xc3\xb8rst vigtig, da der opstod uro I forbindelse med almohadernes erobringer i Vestsahara.\n_START_SECTION_\nNedgang i handelen gennem Sahara\n_START_PARAGRAPH_\nDe portugisiske opdagelsesrejser langs kysten af Vestafrika \xc3\xa5bnede nye kanaler for handelen mellem Europa og Vestafrika. I det tidlige 16. \xc3\xa5rhundrede var der etableret europ\xc3\xa6iske baser langs kysten, og handelen med de rige europ\xc3\xa6ere kom i f\xc3\xb8rste r\xc3\xa6kke for Vestafrika. Nordafrika havde nedgang bade politisk og \xc3\xb8konomisk, men handelen gennem Sahara fortsatte dog trods alle de problemer og farer, der var forbundet med den. Det afg\xc3\xb8rende st\xc3\xb8d fik handelen f\xc3\xb8rst med den marokkanske krig i \xc3\xa5rene 1591-1592. Marokko sendte tropper gennem \xc3\xb8rkenen og angreb Timbuktu, Gao og andre vigtige handelscentre, hvor tropperne \xc3\xb8delagde bygninger og bohave, mens de fordrev de fornemste indbyggere. Den forstyrrelse f\xc3\xb8rte til en dramatisk forringelse af disse byers livsgrundlag, og det fjendskab, krigen havde skabt, formindskede handelen betydeligt._NEWLINE_Sk\xc3\xb8nt den var meget sv\xc3\xa6kket, fortsatte handelen gennem Sahara stadig, men handelsruterne til den vestafrikanske kyst blev efterh\xc3\xa5nden lettere at bruge. Det blev s\xc3\xa6rligt tydeligt efter den franske invasion i Sahel i l\xc3\xb8bet af 1890'erne og opbygningen af jernbaner til det indre af landet. En bane fra Dakar til Alger via Nigerkn\xc3\xa6et blev planlagt, men aldrig gennemf\xc3\xb8rt._NEWLINE_Da landene i regionen fik deres selvst\xc3\xa6ndighed i 1960'erne, blev nord-syd ruterne afsk\xc3\xa5ret af landegr\xc3\xa6nser. Staterne var fjendtligt indstillet overfor tuaregernes nationalf\xc3\xb8lelse og gjorde kun lidt ud af at opretholde eller st\xc3\xb8tte handelen gennem Sahara. Tuaregopr\xc3\xb8ret i 1990'erne og den algierske borgerkrig bet\xc3\xb8d yderligere sv\xc3\xa6kkelse af ruterne, fordi mange veje blev lukkede._NEWLINE_I dag findes der nogle f\xc3\xa5 asfalterede veje gennem Sahara, og et begr\xc3\xa6nset antal lastbiler gennemf\xc3\xb8rer transporten af hovedsagelig br\xc3\xa6ndstof og salt. De traditionelle karavaneruter er n\xc3\xa6sten helt dromedarer, men de korte ruter fra Agadez til Bilma og fra Timbuktu til Taoudenni bruges endnu, om end i mindre grad. Nogle af tuaregerne bruger de traditionelle ruter hvert \xc3\xa5r og rejser i l\xc3\xb8bet af seks m\xc3\xa5neder mere end 2.000 km p\xc3\xa5 kamelryg tv\xc3\xa6rs gennem Sahara. De bringer salt fra den centrale del af \xc3\xb8rkenen ud til samfundene langs yderkanten af den."